Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του ευρωπαϊκού Κοινοβουλίου και του Συμβουλίου περί τροποποιήσεως της οδηγίας 95/50/ΕΚ σχετικά με την καθιέρωση ενιαίων διαδικασιών στον τομέα του ελέγχου των οδικών μεταφορών επικίνδυνων εμπορευμάτων"

(2000/C 268/03)

Στις 23 Μαρτίου 2000, και σύμφωνα με το άρθρο 71 της Συνθήκης περί Ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα "Μεταφορών, ενέργειας, υποδομών, κοινωνίας των πληροφοριών" στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 8 Ιουνίου 2000 με βάση την εισηγητική έκθεση του κ. Ghigonis.

Η Οικονομική και Κοινωνική Επιτροπή, κατά την 374η σύνοδο ολομέλειας της 12ης και 13ης Ιουλίου 2000 (συνεδρίαση της 12ης Ιουλίου), υιοθέτησε την ακόλουθη γνωμοδότηση με 111 ψήφους υπέρ και 2 αποχές.

1. Πρόταση της Επιτροπής

1.1. Ο στόχος της πρότασης περί τροποποιήσεως της οδηγίας 95/50/ΕΚ είναι διττός:

- πρώτον, η τροποποίηση του παραρτήματος Ι της οδηγίας 95/50/ΕΚ προκειμένου να προσαρμοστεί και να γίνει συμβατό με την οδηγία 94/55/ΕΚ(1). Πράγματι, η τελευταία τροποποίηση της οδηγίας αυτής που έγκειτο σε μία ευθυγράμμιση προς την Ευρωπαϊκή Συμφωνία Διεθνών Οδικών Μεταφορών Επικίνδυνων Εμπορευμάτων (A.D.R.), ανέρχεται στις 21 Μαΐου 1999(2)·

- δεύτερον, η εφαρμογή της αποκαλούμενης διαδικασίας "των επιτροπών", παρόμοιας με τη διαδικασία που προβλέπεται από το άρθρο 9 της Οδηγίας 94/55/ΕΚ.

2. Γενικές παρατηρήσεις

2.1. Κατά πρώτον η Οικονομική και Κοινωνική Επιτροπή έχει επίγνωση της σημασίας μίας αυστηρής κανονιστικής ρύθμισης των οδικών μεταφορών επικίνδυνων εμπορευμάτων, η οποία να τηρείται ορθώς, δεδομένου ότι κάθε ατύχημα ή συμβάν μπορεί να έχει ιδιαίτερα σοβαρές επιπτώσεις.

2.2. Η Οικονομική και Κοινωνική Επιτροπή εγκρίνει το περιεχόμενο της προτάσεως της Επιτροπής.

2.3. Η ΟΚΕ επιμένει στη σημασία που έχει η εφαρμογή της αποκαλούμενης διαδικασίας "των επιτροπών". Στην οπτική της αναδιάρθρωσης της ευρωπαϊκής συμφωνίας A.D.R., που αναμένεται για την 1η Ιουλίου 2001, και λαμβανομένου υπόψη του εύρους της προσαρμογής της εν λόγω συμφωνίας, η δημιουργία της ρυθμιστικής αυτής επιτροπής είναι απαραίτητη προκειμένου να εξασφαλιστεί η μελλοντική καλή λειτουργία της οδηγίας 95/50/ΕΚ.

3. Ειδικές παρατηρήσεις

3.1. Η αναπροσαρμογή του παραρτήματος Ι προς τις ισχύουσες νομικές διατάξεις πρέπει να συνοδευτεί από την προσαρμογή του παραρτήματος ΙΙ.

3.2. Πράγματι, το παράρτημα αυτό δεν κάνει καμία διάκριση μεταξύ των διαφόρων παραβάσεων αλλά περιορίζεται απλώς και μόνο στην απαρίθμηση αυτών. Ορθότερο θα ήταν να κατατάσσονται οι αμέλειες που αναφέρονται σύμφωνα με την σοβαρότητα της διαπραχθείσας παράβασης. Μια παρόμοια ταξινόμηση θα ήταν απαραίτητη όχι μόνο για τους φορείς ελέγχου, αλλά εξίσου και για τους επιχειρηματίες του τομέα των μεταφορών.

3.3. Θα επέτρεπε επιπλέον στα κράτη μέλη να βασίζονται στην ταξινόμηση αυτή (π.χ.: σοβαρότατη, σοβαρή, λιγότερο σοβαρή) για να προσδιορίζουν το ποσό των προστίμων σε περίπτωση παρατυπίας. Εάν το παράρτημα ΙΙ συμπεριλάμβανε μία παρόμοια διαβάθμιση, θα περιορίζονταν οι ανωμαλίες που προέρχονται από το γεγονός ότι μία παράβαση θεωρείται σοβαρότατη σε ένα κράτος μέλος και λιγότερο σοβαρή σε ένα άλλο.

3.4. Εξάλλου, η ΟΚΕ συνιστά όπως τα κράτη μέλη εναρμονίσουν όσο το δυνατό περισσότερο όλους τους κανόνες ελέγχου και δώσουν σαφείς οδηγίες σχετικά σε όλους τους ελεγκτικούς οργανισμούς.

Βρυξέλλες, 12 Ιουλίου 2000.

Η Πρόεδρος

της Οικονομικής και Κοινωνικής Επιτροπής

Beatrice Rangoni Machiavelli

(1) Οδηγία 94/55/ΕΚ του Συμβουλίου, της 21ης Νοεμβρίου 1994, για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων (ΕΕ L 319 της 12.12.1994, σ. 7) - Γνωμοδότηση της ΟΚΕ: ΕΕ C 195 της 18.7.1994, σ. 15.

(2) Οδηγία 1999/47/ΕΚ της επιτροπής, της 21ης Μαΐου 1999, για δεύτερη προσαρμογή στην τεχνική πρόοδο της οδηγίας 94/55/ΕΚ του Συμβουλίου για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων (ΕΕ L 169 της 5.7.1999, σ. 1).